KIRJALLINEN KYSYMYS E-0913/02

esittäjä(t): Emmanouil Bakopoulos (GUE/NGL) komissiolle

(8. huhtikuuta 2002)

Aihe: Elintarvikehygieniaan liittyvät ongelmat

Komission jäsen David Byrne varoitti äskettäin puutteelliseen elintarvikkeiden turvallisuuteen liittyvistä vaaroista kolmansissa maissa.

Tarkemmin sanottuna Turkista, Venäjältä, Valko-Venäjältä, Ukrainasta ja Moldovasta peräisin olevat elintarvikkeet aiheuttavat terveysriskin Euroopan markkinoilla, koska näissä maissa elintarvikehygieeniset tarkastukset ovat riittämättömiä.

Kysyn komissiolta, mihin toimiin se aikoo ryhtyä suojellakseen eurooppalaisten kuluttajien terveyttä, ja onko sen tiedossa tapauksia, joissa Kreikassa olisi esiintynyt kolmansista maista peräisin olevia terveydelle vaarallisia elintarvikkeita?

David Byrnen komission puolesta antama vastaus

(6. kesäkuuta 2002)

Eläinperäisten tuotteiden tuontiedellytykset ja tuonnin valvonta on yhdenmukaistettu yhteisön tasolla. Yhteisöllä on huomattavasti eläinlääkintälainsäädäntöä, jolla taataan, että riittävät eläinten terveyteen ja kansanterveyteen liittyvät vaatimukset täytetään kaikessa tuonnissa. Eläinperäisiä tuotteita yhteisöön tuotaessa on noudatettava tätä lainsäädäntöä, jonka tarkoituksena on taata, että tuontituotteiden terveysvaatimukset ovat vähintään samalla tasolla kuin yhteisön omaan tuotantoon sovellettavat vaatimukset.

Muista kuin eläimistä saatavia elintarvikkeita koskevia tuontiedellytyksiä ja tuonnin valvontaa ei ole yhdenmukaistettu yhteisön tasolla. Yleisenä periaatteena kuitenkin on, että yhteisöön sen markkinoille saatettaviksi tuotujen elintarvikkeiden on oltava elintarvikelainsäädännön asiaa koskevien vaatimusten tai yhteisön vähintään vastaaviksi tunnustamien edellytysten mukaisia. Näitä tuontimääräyksiä on tarkoitus yhdenmukaistaa sisällyttämällä elintarvikkeiden ja rehujen valvontaa käsittelevään tulevaan ehdotukseen sitä koskeva menettely. Tähän tulevaan ehdotukseen viitattiin valkoisessa kirjassa elintarvikkeiden turvallisuudesta(1).

Tämä yleinen periaate on sisällytetty yhteisön lainsäädäntöön asetuksella (EY) N:o 178/2002(2), jossa määrätään, että jäsenvaltioiden on elintarvikkeita ja rehuja koskevan nopean hälytysjärjestelmän avulla ilmoitettava komissiolle kaikista havainnoista ihmisten terveydelle aiheutuvista välittömistä tai välillisistä riskeistä. Jos kolmannesta maasta tulevan tuotteen kohdalla on toistuvia vakavia havaintoja, voidaan toteuttaa toimenpide erityisten edellytysten määräämiseksi tuonnille tai jopa kyseisen tuotteen tuonnin keskeyttämiseksi. Elintarvikkeiden ja rehujen valvontaa käsittelevään komission ehdotukseen sisältyy menettelyjä, joilla tulevaisuudessa taataan tuontiedellytysten ja tuonnin valvonnan suurempi yhdenmukaistaminen tällaisten elintarvikkeiden osalta.

Tammikuusta 2001 lähtien Kreikka on tehnyt 27 ilmoitusta nopeaan hälytysjärjestelmään. Ne ovat koskeneet enimmäkseen pähkinä- ja vihannestuotteita. 25 tapauksessa tuotteita ei päästetty yhteisöön. Vain kaksi ilmoitusta johti hälytykseen, joka välitettiin muihin jäsenvaltioihin nopean hälytysjärjestelmän avulla. Toinen hälytys koski lasia suklaapulverissa ja toinen pakastekatkaravuista löydettyä kloramfenikolia.

(1) KOM(1999) 719 lopullinen.

(2) Euroopan parlamentin ja neuvoston asetus (EY) N:o 178/2002, annettu 28 päivänä tammikuuta 2002, elintarvikelainsäädäntöä koskevista yleisistä periaatteista ja vaatimuksista, Euroopan elintarviketurvallisuusviranomaisen perustamisesta sekä elintarvikkeiden turvallisuuteen liittyvistä menettelyistä, EYVL L 31, 1.2.2002.